Jiederdewiep Aperdewaap
paraula ollandaisa
translaziùn an sutsilvan: Barbara Riesch

Igl eara egn’ea egn pur ranver. Que pur vurdava adigna segls calzers c’earan mess or an la vitregna d’egn calger. Igl calger dantànt eara egn um pulit rafino, egn c’invantava trasor anzatge. Ascheia â el tartgieu: «Igl pur vut bagn ver calzers, vut dantànt betga saspartgir digls seas daners. Jou dantànt vi procurar c’el stotgi pajear tgear par quels!» Ad el â clamo nàadaint igl pur.
«Bùn gi Jan», â el getg, «scha tei vol, surveans tei gratuitameing egn peer calzers. A tei sas schizund tschearner igl ple beal peer!»
Quegl tunava bagn an las ureglias digl Jan.
«Ea, mo co quegl?» â el amparo.
«Tei stos far nut oter ca da sarar otg gis la buca. A sch’anzatgi ampeara anzatge dastgas tei me raspunder cun Jiederdewiep ad Aperdewaap!» â igl calger getg. 
«Scha jou ve da far me quegl, alura survignt jou verameing bùnmartgieu els!» â igl getg ad e turno a tgea cugl miglier peer calzers.
La Trees, sia duna, â splatscho anzemel igls màns sur igl tgieu.
«Oh Jan, danunder âs tei quels beals calzers?» â ella getg.
«Jiederdewiep», â el raspundieu.
«Quant ân quels alura custo?» â la Trees amparo.
«Aperdewaap», â igl Jan managieu.
A la Trees â quegl parieu curius, partge ella saveva gir near amparar tànt sco ella leva, igl pur geva nut oter ca ‘Jiederdewiep’ ad ‘Aperdewaap’. Imediat e ella ida par clamar anzatgi digls vaschegns. Anzaquànts en bagn vagnieus par vurdar tge c’eara capito, dantànt or da la buca digl Jan vagneva nut oter ca ‘Jiederdewiep’ ad ‘Aperdewaap’. Egn vaschegn â managieu c’ella de clamar igl miedi.
Igl Jan eara malzàn, sainza dubi!
Igl miedi e filo natier ad â amparo:
«Tge mànca a tgei, igl mieus amitg?»
«Jiederdewiep», â igl Jan declaro.
Igl miedi igl â intercuretg. A la fegn â el getg a la Trees: «Egna malzogna se jou betga cunstatar. Scha jou fuss te, alura clamass jou dabot igl pardicànt. Tgissà, forza e igl Jan ocupo digl giavel!» La Trees e dabot curida tigl pardicànt. Ad el â ampurmess da gest vagnir sperasvei igl suaintermiezgi. Curt suainter las dudesch e el rivo anzemel cugl caluster ca purtava l’aua banadida. Igl Jan geva dantànt nut oter ca ‘Jiederdewiep’ ad ‘Aperdewaap’, cur c’igl pardicànt amparava anzatge.
«Jou creg c’anzatge e betga schuber qua», â igl pardicànt getg. Ad el â antschiet a squitrar aua banadida.
Vilo â igl Jan fatg schmanis cun la bratscha ad òlt sco da ler gir ‘Veiador!’. Dantànt or da la sia buca vagneva ànc adigna me ‘Jiederdewiep’ ad ‘Aperdewaap’.
«Caluster, dearscha!» â igl pardicànt clamo. «Igl Giavel bagliafa!» Ad igl caluster â darschieu l’antiera aua banadida sur igl tgieu digl Jan, ascheia c’igl pur eara cragn bletsch. Igl calger â stuieu rir cur c’el â udieu da quegl ad e imediat ieu par vurdar co igl Jan sastalegi.
La Trees â aviert gl’esch ad el.
«Bùn gi Trees!» â igl calger getg. «Scha tei mi das tschient rainschs, alura vignt  jou a stgampantar igl Jan.»
«Oh, scha quegl fuss me pussevel!» â la Trees suspiro. Ad ella â imediat do ad el igls tschient rainschs.
«Mi lascha me tschentg minutas sulet cugl Jan ad el vean puspe a bagliafar sco ple bòld», â igl calger getg.
El e ieu an stiva tigl Jan ad â getg: «Alura Jan, co va’gl?»
«Jiederdewiep», â igl Jan getg.
«Tei âs propi tanieu la dira, ve jou udieu.»
«Aperdewaap», â igl Jan getg.
«Ah bagn, ussa le star par bien. Jou ta deliberesch digl tieus turmaint. Davent dad ussa dastgas tei puspe bagliafar sco avànt. Ad igls calzers s’odan a tgei: Tei âs propi marito quels!»
Ad igl calger gli â dabot do adia. Igl Jan eara ussa fetg cuntaint cun sasez ad â getg a sia duna: «Vezas Trees, jou ve piglver survagnieu  quels calzers bùnmartgieu, parquegl ca jou ve gudagnieu els cun bagliafar nut.» Ad ascheia â el tradieu ad ella la cunvegna c’el veva fatg cugl calger. «Mo tge, mo tge?» â la Trees clamo tut vilada. «Que calger e bagn egna gualp maliztgusa! Jou ve stuieu dar ad el tschient rainschs par c’el ta gidi!»

funtàna: praula ollondaisa, ord: Schnedderengpeng, Sauerländer Verlage AG Verlagsinstitut für Lehrmittel, 2002

La redacziùn a la tgea editura ân sastanto dad eruir a da dumandar tut igls dretgs d'utilisaziùn pigls maletgs ad igls texts. Scha nus vessan survasieu anzatge a vessan tras quegl violo dretgs d’autur, vean la tgea editura a bunifitgear quels tanor las cunvegnas usitadas, sch’igl dat egn’anunztga da pratensiùns giustifitgeadas.